Document ID: /fineweb-2-swissfilter-quality_10-filterrobots/filtered/05601.jsonl.gz/13

Ministar građevinarstva, saobraćaja i infrastrukture u Vladi Republike Srbije Tomislav Momirović razgovarao je danas, tokom radne posete Švajcarskoj, sa saveznom ministarkom za zaštitu životne sredine, saobraćaja, energije i komunikacije te zemlje Simonetom Somarugom.
Momirović je tom prilikom poručio da će se nastaviti rad na elektrifikaciji određenih deonica u Srbiji, pri čemu će se razmotriti i opcije nabavke novih hibridnih vozova iz Švajcarske koji imaju i elektro i baterijski pogon za one deonice koje nisu elektrifikovane.
On je preneo da se investicije u razvoj železnica u Srbiji ogledaju kroz nabavku novih brzih vozova iz Švajcarske, kao i kroz uvođenje novih linija i širenje mreže pruga koje će biti elektrifikovane.
Prema njegovim rečima, najpre će početi radovi na elektrifikaciji pruge od Niša do Dimitrovgrada (Bugarske), a opredeljena su sredstva i za elektrifikaciju železničkog „Moravskog koridora” od Stalaća do Kraljeva.
Na ovaj način, kako je objasnio, ceo jug Srbije će moći da koristi barsku prugu sa značajnim novčanim i vremenskim uštedama.
Tokom radne posete Švajcarskoj, ministar je zajedno sa direktorima kompanija „Srbija voz”, „Infrastruktura železnica Srbije” i „Srbija kargo“ posetio kompaniju „SBB“ – Švajcarsku federalnu železnicu .
Tom prilikom, održan je sastanak sa direktorom za putnički prevoz i članom borda direktora ove kompanije Linusom Loserom o tome kako da se železnički transport u Srbiji reorganizuje i učini efikasnijim.